五月旦抵舊隠
作者：方回
朝代：宋

paragraphs: 柳萌整征鞍，杏熟卸歸馱。
風帆輟湘遊，雲屋返黟卧。
天暑室人瘦，地荒園叟惰。
長男近弄瓦，累重詎足賀。
次男久投筆，學廢不堪課。
阿高兄子之，性剛未少剉。
阿明垂四齡，語遲無可奈。
一事獨慰意，添竹踰百箇。
碧玉韻凉颸，我倡此君和。
鄰友各有携，野僧亦見過。
陶門故常關，孔客復滿座。
微言訂近役，何苦觸塵堁。
筋骸已衰老，蹤迹尚奔播。
八字馬交馳，一生蟻旋磨。
晚節休官心，悼猛就新愞。
豈其尚有求，未甘忍寒餓。
神魂倘可收，焉俟賦招些。